《将之塞上呈汪苕文农部》
清代·李良年

出塞将炎月，辞家属早春。间关谙异地，辛苦怅征尘。

莫讶临邛客，多惭入洛人。筑宫虚碣石，开阁渺平津。

少日耽词藻，穷搜笑等伦。澜期回砥柱，源欲溯江岷。

实类三都拙，浑忘陋巷贫。端居昧生理，雅志在经纶。

竽瑟违齐好，璠玙閟楚珍。登临谐夙抱，攀陟此良辰。

辕下仍歌凤，台边想获麟。黄河流浩淼，泰岱势嶙峋。

行路难犹昔，干时数益屯。含愁非卫玠，不乐似崔骃。

敢信文堪卖，悬知德有邻。句吴才挺出，华省笔如神。

白璧何论价，银章已至身。长卿终侍从，方朔岂沈沦。

贡墨隃糜贵，花笺侧理新。群公追正始，夫子独深醇。

待漏陪青琐，薰香觐紫宸。朝回接风素，坐次豁天真。

兼肯酬支遁，还疑类许询。谈空恒亹亹，持论转循循。

后起看承盖，前贤叹积薪。泛舟殊访戴，投辖幸依遵。

京国招携罢，关山入望频。更严凄觱篥，谷险怯车轮。

大漠原趋汉，长城直控秦。防秋余垒在，避暑故楼湮。

雕鹗分屯戍，鸳鸯问水滨。时平纾北顾，岁远记西巡。

惜别虽千里，睽违只几旬。从军宁我愿，草檄久无因。

河朔刘松酒，江东张翰莼。仙郎傥相忆，慷慨报情亲。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。